钦定古今图书集成/明伦汇编/官常典/第577卷 > 杨信民
## 钦定古今图书集成/明伦汇编/官常典/第577卷 > 杨信民

按《明外史》本传：“信民，名诚，以字行，浙江新昌人。举于
乡，入国学。宣德时，除工科给事中。丧母，营葬土石，必
躬舁数百步，曰：‘葬母而专役他人，吾不安也’。服阕，改
刑科。正统中，清军江西，还奏民隐五事，多议行。瓦剌
将入贡，而都城行乞者载途，信民请存恤，乃收之养
济院。以王直荐，擢广东左参议。清操绝俗，尝行田野”，
访利弊更置之。刚直负气。按察使郭智不法，信民与
都指挥姚麟等劾下之狱，代智者黄翰。信民复发其
奸，词连佥事韦广，广下狱，广亦讦信民，信民与翰俱
被逮。军民以瓦石投翰舟馈信民者相属，走万里诣
阙下为乞留。法司鞫实，翰、广皆除名，复信民官。景帝
监国，用于谦荐，命守备白羊口。而广东贼黄萧养围
广州急，岭南人乞信民乃以为右佥都御史，巡抚其
地。士民闻其来相庆。广州被围久，将士战辄败，禁民
出入樵采。路绝而乡民避寇来者，亦拒不纳，归则尽
为贼所杀，民益愁苦。归贼。信民至，开城门，发仓廪，给
民木锲，得出入。贼至，乃收保民始有更生望。信民益
厉甲兵，招降解散，贼势渐衰。乃使使持檄入贼营，谕
以恩信。萧养曰：“得杨公一言，死不憾。”克期请见，信民
单车诣之，隔濠与语。贼党望见讙曰：“果杨公也！”争罗
拜，有泣下者。萧养亦欲降。会都督董兴大军至，忽中
变，夜有大星陨城外，七日，信民暴疾卒。景泰元年三
月十二日也。军民聚哭，城中皆缟素。贼闻之，亦曰：“杨
公死，吾属无噍类矣。”未几，兴平贼所过村聚多杀掠，
民仰天号曰：“杨公在，岂使吾曹至是？”讣闻，特赐葬祭，
录其子玖为国子生。父老请建祠，许之。成化中，赐谥
“恭惠。”久之，从选人卢从愿请，命有司岁以忌日祭之。